แบงก์-โรงหนัง-ห้าง ประกาศปิด 26 ต.ค. แสดงความอาลัย ร.9 - FINNOMENA
ธนาคาร โรงหนังและห้างสรรพสินค้า ประกาศปิดให้บริการในวันที่ 26 ต.ค. เพื่อร่วมถวายความจงรักภักดีและแสดงความอาลัยแด่ "ในหลวง รัชกาลที่ 9"
10 ต.ค. 2560

ธนาคาร โรงหนังและห้างสรรพสินค้า ประกาศปิดให้บริการในวันที่ 26 ต.ค. เพื่อร่วมถวายความจงรักภักดีและแสดงความอาลัยแด่ “ในหลวง รัชกาลที่ 9”
โลตัส ปิดชั่วคราว 26 ต.ค.ให้พนักงานร่วมวางดอกไม้จันทน์ 
“จอห์น คริสตี้” ประธานกรรมการกรรมการบริหาร เทสโก้ โลตัส กล่าวว่า เทสโก้ โลตัสจะปิดให้บริการในเวลา 14.00 น. ของวันที่ 26 ต.ค. 2560 นับเป็นครั้งแรกใน 23 ปีที่เราดำเนินธุรกิจที่จะมีการปิดให้บริการชั่วคราว สำหรับสาขาขนาดใหญ่จะกลับมาเปิดให้บริการอีกครั้งตามเวลาทำการปกติของแต่ละสาขาในวันที่ 27 ต.ค. 2560 ส่วนเทสโก้ โลตัส เอ็กซ์เพรส จะเปิดให้บริการในเวลา 06.00 น. ของวันที่ 27 ต.ค. 2560
ทั้งนี้ เทสโก้ โลตัส มีพนักงานกว่า 63,000 คน ทุกสาขาทั่วประเทศรวมกว่า 1,900 แห่ง เพื่อให้พนักงารวมใจกันถวายความจงรักภักดีและแสดงความอาลัย แด่ พระบาทสมเด็จพระปรมินทรมหาภูมิพลอดุลยเดช ในพระราชพิธีถวายพระเพลิงพระบรมศพ และให้พนักงานเทสได้มีโอกาสร่วมวางดอกไม้จันทน์ และร่วมเป็นจิตอาสาภายในชุมชน และรับชมการถ่ายทอดสดพระราชพิธีถวายพระเพลิงพระบรมศพ
อิเซตันประกาศปิด 
ห้างสรรพสินค้าอิเซตัน ประกาศแจ้งปิดบริการวันพฤหัสที่ 26 ตุลาคม 2560 เป็นเวลา 1 วัน เนื่องในพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช
‘กรุงไทย’ประกาศปิดทุกสาขาวันพระราชพิธีถวายพระเพลิง
ธนาคารกรุงไทย (KTB) แจ้งว่า เพื่อให้พนักงานทุกคนได้มีโอกาสร่วมงานพระราชพิธีถวายพระเพลิงพระบรมศพ ธนาคารจึงได้ประกาศหยุดทำการสำนักงานและสาขาทั่วประเทศ ในวันที่ 26 ตุลาคม 2560 พร้อมทั้งจัดกิจกรรมทำบุญตักบาตรพระสงฆ์ 89 รูป เพื่อถวายเป็นพระราชกุศล ในวันที่ 27 ตุลาคม 2560
‘ทหารไทย’ปิดทุกสาขาวันพระราชพิธีถวายพระเพลิง
ธนาคารทหารไทย (TMB) หรือ ทีเอ็มบี แจ้งว่า จะปิดบริการทุกสาขาทั่วประเทศ ในวันพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามมินทราธิราช บรมนาถบพิตร ในวันพฤหัสบดีที่ 26 ตุลาคม 2560 ซึ่งเป็นพระราชพิธีที่มีความสำคัญยิ่งของประเทศและจิตใจของปวงชนชาวไทย เพื่อเปิดโอกาสให้พนักงานไปร่วมกราบถวายบังคมพระผู้เสด็จสู่สวรรคาลัยให้ได้มากที่สุด
ทั้งนี้ ในวันดังกล่าวลูกค้าจะยังคงได้รับบริการที่ต่อเนื่องผ่านช่องทางบริการดิจิทัล และในกรณีที่ลูกค้าต้องการความช่วยเหลือเร่งด่วน สามารถติดต่อ ทีเอ็มบี คอนแท็กต์ เซ็นเตอร์ โทร 1558 ซึ่งเปิดให้บริการ 24 ชั่วโมง
นอกจากนี้ ยังมีธนาคารไทยพาณิชย์ (SCB), ธนาคารกสิกรไทย (KBANK), ธนาคารกรุงศรีอยุธยา (BAY) , ธนาคารทิสโก้ (TISCO), ธนาคารแลนด์แอนด์เฮาส์ (LHBank) และธนาคารยูโอบี (UOB) ประกาศปิดให้บริการทุกสาขาในวันพระราชพิธีถวายพระเพลิงพระบรมศพฯ 26 ตุลาคม นี้เช่นกัน
‘เมเจอร์’ประกาศปิด 26 ต.ค. ทั่วประเทศ 119 สาขา 
บริษัท เมเจอร์ ซีนีเพล็กซ์ กรุ้ป (มหาชน) ประกาศแจ้งปิดการให้บริการ วันที่ 26 ต.ค.นี้ เนื่องในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อเปิดโอกาสให้พนักงานทั้งในส่วนของโบว์ลิ่งและโรงภาพยนตร์ในเครือเมเจอร์ ซีนีเพล็กซ์ กรุ้ป ทุกสาขาทั่วประเทศ 119 สาขา ได้มีโอกาสร่วมแสดงความจงรักภักดีน้อมถวายความอาลัย และสำนึกในพระมหากรุณาธิคุณเป็นล้นพ้นอันหาที่สุดมิได้
Source : กรุงเทพธุรกิจ
ที่มา : http://www.bangkokbiznews.com/news/detail/776421
แท็ก:
แชร์บทความ: